Tuinier vas ná moord op bejaarde egpaarPast. Vic Smith en sy vrou, Elize Klopper-Smith, is wreed vermoor in hul huis op die dorpie Hofmeyr in die Oos-Kaap. Foto: Facebook Die Oos-Kaapse polisie het ŉ 54-jarige man wat voorheen aan talle oortredings skuldig bevind is, in hegtenis geneem in verband met die grusame moord op ŉ bejaarde egpaar van die dorpie Hofmeyr. Past. Vic Smith (77) en Elize Klopper-Smith (65) se seun Martin Kloppers (47) het Saterdagoggend soos elke ander oggend na sy ouers se huis in Piet Retiefstraat gestap om koffie te gaan drink, vertel ŉ inwoner, Teresa Opperman. “Toe hulle nie oopmaak nie, het hy sy vrou [Brenda] gaan roep, wat Vic-hulle probeer bel het. Sy het toe die polisie ontbied.” Beamptes het die huis saam met Martin binnegegaan en die egpaar in die badkamer aangetref waar hulle vasgebind was. Opperman vertel Smith, wat verswak was en met ŉ loopraam oor die weg gekom het, se kop is meermale teen die bad se rand gekap. Sy vrou se skedel is met ŉ ysterspar oopgekloof. Die aanvaller het Elize Klopper-Smith se skedel met ‘n ysterspar oopgekloof. Niks is uit hul huis gesteel nie. Foto: Facebook “Bewyse wat op die toneel bymekaar gemaak is, is vir forensiese ontleding weggestuur,” het kol. Michelle Matroos, Oos-Kaapse polisiewoordvoerder, in ŉ verklaring gesê. Die motief vir die moord is onbekend. Opperman sê volgens die beamptes op die toneel is niks gesteel nie. Die polisie het blykbaar onmiddellik die egpaar se tuinman, wat gereeld by hul huis gekom het, van die moorde verdink. Hy is aangekeer kort nadat die vermoordes se liggame gekry is. “Dit was ŉ wrede en koelbloedige aanval op ŉ weerlose paartjie wat ons ten sterkste veroordeel,” het lt.genl. Liziwe Nsthinga, Oos-Kaapse provinsiale polisiekommissaris, dié naweek gesê. “Ons was geskok om te verneem dat die vermeende [moordenaar] aan die paartjie bekend was en dit het ons selfs hartseerder gemaak.” Die verdagte verskyn vandeesweek in die landdroshof op Hofmeyr (foto), maar word op Burgersdorp aangehou omdat Hofmeyr se polisieselle nie op standaard is nie. Foto: Morné van Rooyen Volgens gerugte wat sedertdien die ronde doen, het die verdagte dit reggekry om uit die aanklagkantoor te vlug, maar het ŉ ambulansbestuurder hom agternagesit en aangekeer. ŉ Bejaarde inwoner (72) wat verkies om anoniem te bly, sê hy woon nou al tien jaar op die dorpie, maar dis die eerste keer in dié tyd dat bejaardes vermoor word. “Ons is almal baie getraumatiseer deur wat gebeur het. Veral die bejaardes wat alleen woon, is bang.” Hofmeyr is ’n gewilde aftreeplek vir bejaardes wat op soek is na goedkoop behuising. Foto: Morné van Rooyen Gevra of hulle hul veiligheidsmaatreëls gaan opknap ná die moorde, het hy gesê sover sy kennis strek, het hulle reeds gedoen wat hulle kon om hulself te beveilig. Opperman vertel Smith en sy vrou, wat uit Kempton Park na Hofmeyr verhuis het, is van die talle bejaardes wat na dié dorp verhuis het omdat behuising goedkoper is as in groter sentra. Sy kan nie dink wat die verdagte moontlik by die bejaardes sou wou steel nie. “Nugter weet wat in [die vermeende moordenaar se] kop aangegaan het.” Sy het bygevoeg: “Dit moet vir die ander ses bejaarde paartjies wat hier woon, angswekkend wees.” Die verdagte word op Burgersdorp aangehou tot hy op Hofmeyr in die hof verskyn omdat die plaaslike polisieselle volgens Opperman nie meer op standaard is nie.